Алматы музейінде Өзбекәлі Жәнібековке көрме ашылды
DATE: 09:00, 16 Мамыр 2024 | GMT +5
TITLE: Алматы музейінде Өзбекәлі Жәнібековке көрме ашылды
URL: https://kaz.inform.kz/news/almati-muzeynde-ozbekal-zhanbekovke-korme-ashildi-cfe685/
META: DATE: 09:00, 16 Мамыр 2024 | GMT +5
TOTAL WORDS: 225
AUTHOR(S):
TEXT: Көрмеде қоғам қайраткерінің отбасынан алынған фотолар, архивтік құжаттар, еңбектері мен марапаттары, киімдері, жеке заттары, қолжазбалары, эскиздері қойылды. Сондай-ақ Алматы музейі қорынан Өзбекәлі Жәнібековтің үлгісі бойынша тігілген «Сазген сазы» ансамблінің алғашқы орындаушысының сахналық киімі, фотосуреттері, музыкалық аспаптары мен Әзірет Сұлтан Мемлекеттік тарихи-мәдени музей қорығының қорынан алынған жеке заттары ұсынылды. Фото: Алматы музейі. «Көрме кәсіби мерекеміз – Халықаралық мұражайлар күніне орай ұйымдастырылды. Көрмеге Өзбекәлі Жәнібековтің өзі қолданған 100-ден астам заттары қойылды. Оған қоса біз көрмеде Өзбекәлі Жәнібековтің музейлерді құрудағы еңбегін айырықша көрсетуге тырыстық. Себебі Өзбекәлі Жәнібеков 1971-1991 жылдардың аралығында елімізде 40 музейдің ашылуына үлес қосқан. Ол мұражайлар бүгінгі күнге дейін жұмыс істеп тұр. Көрме екі апта бойы болады, кіру тегін», - деді Алматы қаласы Музейлер бірлестігінің директоры Ләззат Сағындықова. Айта кеткен жөн, Өзбекәлі Жәнібеков – қазақ халқының ұлттық мәдениеті мен өнерін дамыту жолында іргелі істер атқарған, салт-дәстүрдің, тарихи жәдігерлердің қайта жандануына ықпал еткен ұлт жанашыры. Оның бастамасымен Қазақстанда жүзге жуық музей мен этнографиялық залдар ашылып, «Сазген сазы», «Шертер», «Адырна», «Алтынай» фольклорлық-этнографиялық ән-би ансамбльдері, театрлар, «Казреставрация», «Бірегей ысқымен ойналатын музыкалық аспаптардың мемлекеттік коллекциясы» құрылды. Фото: Алматы музейі. Сонымен қатар оның арқасында Ұлы даланың бірқатар ескерткіштері сақталды. Қалпына келтірілген ескерткіштердің қатарында Қожа Ахмет Яссауи, Тәжік, Қарахан, Айша-бибі, Ақ-ұйық және бабаджахатун кесенелері мен Жаркент мешіті және Отырар археологиялық ескерткіштері бар. Өзбекәлі Жәнібековтің тікелей ықпалымен қазақтың төл мейрамы Наурыз қайта жанданып, қасиетті Тайқазан Қазақстанға қайтарылды. Фото: Алматы музейі. Фото: Алматы музейі
